Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 593/13/2202	Galanta, 6.12.2013
EEČ : 2-17-390-2013

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 60,00 € 
b.	Peňažná suma určená na všeobecne prospešné účely: 30,00 € 
c.	Konkrétny adresát peňažnej sumy určenej na všeobecne prospešné účely: Slovenský rybársky zväz, Mestská organizácia XXXXX 
d.	Suma odovzdaná štátu na peňažnú pomoc obetiam trestnej činnosti: 30,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-XXXXX
dňa 11. 08. 2013 v čase okolo 20.20 h lovil nedovoleným spôsobom ryby a to na štyri udice v kaprových vodách v rieke Váh v katastrálnom území obce Dolná Streda patriacej miestnej organizácii Slovenského rybárskeho zväzu XXXXX, ktorá rieka je vedená ako revír číslo 4380, pričom bol pristihnutý členmi rybárskej stráže miestnej organizácie XXXXX, pričom týmto nedovoleným spôsobom lovu si žiadne ryby neprisvojil a pre miestnu organizáciu Slovenského rybárskeho zväzu XXXXX nespôsobil žiadnu škodu,

naplňujúci znaky prečinu pytliactva podľa ust. § 310 ods.1 Trestného zákona, škodu svojim konaním žiadnu nespôsobil a poškodený preto ani žiadnu náhradu škody nežiadal. 

Odôvodnenie: 
Uznesením povereného príslušníka Okresného riaditeľstva PZ v Galante. Obvodného oddelenia PZ v Seredi sp. zn. ORP – XXXXX zo dňa 11.08.2013 bolo začaté trestné stíhanie a uznesením zo dňa 12.08.2013 bolo  vznesené obvinenie XXXXX za prečin pytliactva podľa ust. § 310 ods.1 Trestného zákona na tom skutkovom základe, ako je to uvedené vo výrokovej časti tohto uznesenia. 

Podľa § 310 ods.1 Trestného zákona kto neoprávnene zasiahne do výkonu práva poľovníctva alebo do výkonu rybárskeho práva tým, že bez povolenia loví zver alebo ryby alebo loví zver alebo ryby v čase ich ochrany alebo zakázaným spôsobom, alebo kto ukryje, prechováva alebo na seba a lebo na iného prevedie zver alebo ryby neoprávnene ulovené alebo nájdené, potrestá sa odňatím slobody až na dva roky.  
 
V predmetnej veci sa teda koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť  rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané  slobodne, vážne a určito,
b/ nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a
c/ zloží na účet súdu a v prípravnom konaní na účet prokuratúry peňažnú sumu  určenú konkrétnemu adresátovi na všeobecne prospešné účely a táto peňažná  suma nie je zrejme neprimeraná závažnosti spáchaného trestného činu,
a vzhľadom na povahu a závažnosť spáchaného činu, na mieru, akou bol trestným  činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Obvinený XXXXX a poškodený Slovenský rybársky zväz, Mestská organizácia XXXXX v zastúpení splnomocneným zástupcom XXXXX so schválením zmieru vyslovili súhlas a zároveň uviedli, že zmier uzavreli dobrovoľne. Obvinený slobodne,  vážne a určito vyhlásil, že spáchal skutok, za ktorý je stíhaný. Svoj čin oľutoval, poškodenému nespôsobil svojim skutkom žiadnu škodu.
 
Dňa 19.11.2013 obvinený XXXXX vložil na účet Krajskej prokuratúry v Trnave  sumu vo výške 60,- Eur na verejnoprospešné účely. 

Uvedená peňažná suma patrí v jednej polovici (teda 30,- Eur) štátu na peňažnú pomoc obetiam trestnej činnosti v celej výške a v jednej polovici (teda 30,- Eur) Slovenskému rybárskemu zväzu, Mestská organizácia XXXXX.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného, ktorý doteraz nebol trestne ani priestupkovo stíhaný a na jeho osobné a majetkové pomery som dospela k záveru, že takýto spôsob rozhodnutia je dostačujúci. 

Vzhľadom na vyššie uvedené okolnosti som rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu podľa § 215 ods. 6  Tr.por. nie je prípustná sťažnosť.

Mgr. Jarmila Pastýriková
prokurátorka